钦定古今图书集成/明伦汇编/官常典/第648卷 > 胡寿安
## 钦定古今图书集成/明伦汇编/官常典/第648卷 > 胡寿安

按《明外史循吏传》：“寿安字克仁，歙县人。建文中，举于
乡，入国学，历事吏部，授信阳知县，调获鹿，并有政绩。
以内艰归。永乐十一年，服阕，起补新繁，首延父老询
邑中利病而罢行之。每岁春，躬行原野，劝民耕植，遇
田亩荒芜或庐舍圮坏者，辄询其窘乏所由，为之资
给。常举宋陈襄《教民格言》劝导民间，子弟多懽然从”
化。岁久旱，田畴尽裂，斋戒祷神，大雨霑足。性淡泊，布
衣粝食，如未仕时，寝处止一纸帐。后圃种芦菔数畦，
使车往来，采以供客，或充馈遗礼。其子来省，两月烹
二鸡，寿安怒，谯责之，其子后亦率化。三宰大邑，未尝
携妻子。或言：“公之名美矣，奈妻子何？”寿安笑曰：“吾辈
读古人书，畴不思建立名节。及登仕版，以玩好声色
败者众矣。矧妇人女子，其性犹水，一以金珠锦绣荡
其心，彼将欺我而窃取，故不欲其为身累也。”闻者以
为格言。十五年考绩赴京，民遮道泣送者千数。事竣，
遂告归。